C 125/314
BG
Официален вестник на Европейския съюз
5.4.2023 г.
Сряда, 14 септември 2022 r.
(91)
Повишена защита на потребителите следва да се гарантира чрез наличието на ефективни и независими механизми за извънсъдебно разрешаване на спорове за всички потребители, като например омбудсман по енергийните въпроси, орган за защита на потребителите или регулаторен орган.
Затова държавите членки следва да въведат бързи и ефективни процедури за обработка на жалби.
(92)
Следва да бъде признат и активно подкрепян приносът на общностите за енергия от възобновяеми източници съгласно Директива (ЕС) 2018/2001 ▌и на гражданските енергийни общности съгласно Директива (ЕС) 2019/944 за постигане на целите на Европейския зелен пакт и Плана във връзка с целта в областта на климата за 2030 г.
Поради това държавите членки следва да разгледат и насърчат ролята на общностите за енергия от възобновяеми източници и гражданските енергийни общности.
Тези общности могат да помогнат на държавите членки да прилагат принципа за поставяне на енергийната ефективност на първо място на местно равнище чрез повишаване на енергийната ефективност на местно равнище или на равнището на домакинствата, както и в обществените сгради в сътрудничество с регионалните и местните органи.
Те могат да предоставят права на потребителите и да ги включат в процеса, да позволят на определени групи битови клиенти, включително в селските и отдалечените райони и най-отдалечените региони, да участват в проекти и интервенции за енергийна ефективност, като често комбинират тези действия с инвестиции в енергия от възобновяеми източници.
Енергийните общности също изпълняват важна роля за образоването и повишаването на осведомеността на гражданите относно мерките, които те могат да предприемат за постигане на икономии на енергия.
Ако бъдат подкрепяни по подходящ начин от държавите членки, енергийните общности могат да подпомогнат борбата с енергийната бедност чрез улесняване на проекти за енергийна ефективност, намаляване на потреблението на енергия и по-ниски тарифи за доставка.
Държавите членки следва да премахнат ненужните пречки, за да гарантират привлекателността на изграждането на енергийни общности.
Публичните администрации на всички равнища следва да бъдат надлежно обучени в тази област.
(92a)
Дългосрочните поведенчески промени в потреблението на енергия могат да бъдат постигнати чрез предоставянето на права на гражданите.
Енергийните общности могат да спомагат за постигането на дългосрочни икономии на енергия, особено сред домакинствата, и за увеличаване на устойчивите инвестиции от страна на гражданите и малките предприятия.
Държавите членки следва да дават възможност на гражданите да предприемат такива действия чрез подкрепа за общностни енергийни проекти и организации.
(93)
Следва да бъде признат приносът на обслужването на едно гише или подобни структури като механизми, които могат да дадат възможност на множество целеви групи, включително граждани, МСП и публични органи, да разработват и изпълняват проекти и мерки, свързани с прехода към чиста енергия.
Приносът на обслужването на едно гише може да бъде много важен за най-уязвимите клиенти, включително жените в цялото им многообразие и самотните родители, тъй като те биха могли да предоставят по-лесен, надежден и достъпен източник на информация относно подобренията на енергийната ефективност.
Този принос може да включва предоставяне на технически, административни и финансови консултации и помощ, улесняване на необходимите административни процедури или на достъпа до финансовите пазари, или насоки за националната и европейската правна рамка, включително правилата и критериите за възлагане на обществени поръчки, както и таксономията на ЕС.
(94)
Комисията следва да извършва прегледи на въздействието на мерките в подкрепа на разработването на платформи или форуми, като включва inter alia органите за европейски социален диалог, за насърчаване на програми за обучение в областта на енергийната ефективност, като предлага и други мерки, ако е целесъобразно.
Комисията следва също така да насърчава европейските социални партньори в дискусиите относно енергийната ефективност, особено за уязвимите клиенти и крайните потребители, включително тези, които са в положение на енергийна бедност.
(95)
Справедливият преход към неутрален по отношение на климата Съюз до 2050 г. е от основно значение за Европейския зелен пакт.
Европейският стълб на социалните права, обявен съвместно от Европейския парламент, Съвета и Комисията на 17 ноември 2017 г., включва енергията сред основните услуги, до които всеки има право на достъп.
Следва да се осигури подкрепа за достъпа до такива услуги на нуждаещите се (45), особено в контекста на инфлационния натиск и значителното повишаване на цените на енергията.
(45)
ЕССП, принцип 20 „Достъп до основни услуги“: https://ec.europa.eu/commission/priorities/deeper-and-fairer-economic-andmonetary-union/european-pillar-social-rights/european-pillar-social-rights-20-principles_bg